CELEX: 62019CN0005
Language: el
Date: 2019-01-04 00:00:00
Title: Υπόθεση C-5/19: Αίτηση προδικαστικής αποφάσεως την οποία υπέβαλε το Varhoven administrativen sad (Βουλγαρία) στις 4 Ιανουαρίου 2019 — Overgaz Mrezhi AD, Ένωση μη κερδοσκοπικού χαρακτήρα Bulgarska Gazova Asotsiatsia κατά Komisia za energiyno i vodno regulirane (KEVR)

11.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/34
            
         
      Αίτηση προδικαστικής αποφάσεως την οποία υπέβαλε το Varhoven administrativen sad (Βουλγαρία) στις 4 Ιανουαρίου 2019 — Overgaz Mrezhi AD, Ένωση μη κερδοσκοπικού χαρακτήρα Bulgarska Gazova Asotsiatsia κατά Komisia za energiyno i vodno regulirane (KEVR)
      (Υπόθεση C-5/19)
      (2019/C 93/45)
      Γλώσσα διαδικασίας: η βουλγαρική
      
         Αιτούν δικαστήριο
      
      Varhoven administrativen sad
      
         Διάδικοι στην υπόθεση της κύριας δίκης
      
      
         Προσφεύγουσες: Overgaz Mrezhi AD, Ένωση μη κερδοσκοπικού χαρακτήρα Erwerbszweck Bulgarska Gazova Asotsiatsia
      
         Καθής: Komisia za energiyno i vodno regulirane (KEVR)
      
         Προδικαστικά ερωτήματα
      
      
                  1)
               
               
                  Είναι σύμφωνο με τα άρθρα 36 και 38 του Χάρτη των Θεμελιωδών Δικαιωμάτων της Ευρωπαϊκής Ένωσης και με το άρθρο 3 της οδηγίας 2009/73/ΕΚ (1) του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ, ένα εθνικό μέτρο, όπως το επίμαχο, το οποίο προβλέπεται στο άρθρο 35 του Zakon za energetikata (νόμου περί ενέργειας) και εξειδικεύεται στο άρθρο 11 της Naredba no 2 za regulirane na tsenite na prirodnia gaz (κανονιστικής αποφάσεως αριθ. 2 περί του καθορισμού των τιμών του φυσικού αερίου) της Darzhavnata Komisia za energiyno i vodno regulirane (κρατικής ρυθμιστικής επιτροπής ενέργειας και υδάτων, στο εξής: KEVR), της 19ης Μαρτίου 2013, και σύμφωνα με το οποίο οι πελάτες των επιχειρήσεων ενέργειας πρέπει να φέρουν τη συνολική οικονομική επιβάρυνση η οποία συνδέεται με τις υποχρεώσεις παροχής υπηρεσιών κοινής ωφέλειας που επιβάλλονται στις επιχειρήσεις αυτές, λαμβανομένου υπόψη ότι:
                  
                              α)
                           
                           
                              η οικονομική επιβάρυνση που προκύπτει από τις υποχρεώσεις παροχής υπηρεσιών κοινής ωφέλειας δεν πλήττει όλες τις επιχειρήσεις ενέργειας·
                           
                        
                              β)
                           
                           
                              τα έξοδα των υποχρεώσεων παροχής υπηρεσιών κοινής ωφέλειας καλύπτονται κυρίως από τους τελικούς πελάτες, οι οποίοι δεν μπορούν να τα αμφισβητήσουν, παρά το ότι προμηθεύονται από τους τελικούς προμηθευτές φυσικό αέριο σε ελεύθερα διαμορφούμενες τιμές·
                           
                        
                              γ)
                           
                           
                              δεν προβλέπεται διαφοροποίηση της οικονομικής επιβαρύνσεως από την εκπλήρωση των υποχρεώσεων παροχής υπηρεσιών κοινής ωφέλειας αναλόγως των διαφορετικών κατηγοριών πελατών·
                           
                        
                              δ)
                           
                           
                              δεν προβλέπεται προθεσμία για την εφαρμογή του μέτρου αυτού·
                           
                        
                              ε)
                           
                           
                              ο υπολογισμός της αξίας των υποχρεώσεων παροχής υπηρεσιών κοινής ωφέλειας γίνεται επί τη βάσει μεθόδου υπολογισμού των εξόδων σύμφωνα με μοντέλο πρόγνωσης.
                           
                        
            
                  2)
               
               
                  Είναι σύμφωνο με το άρθρο 3 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ, λαμβανομένων υπόψη των αιτιολογικών σκέψεων 44, 47, 48 και 49 της οδηγίας αυτής, εθνική διάταξη όπως εκείνη της παραγράφου 5 των μεταβατικών και τελικών διατάξεων του Zakon za normativnite aktove (νόμου για τις πράξεις που θεσπίζουν κανόνες δικαίου), η οποία απαλλάσσει την KEVR από τις υποχρεώσεις που απορρέουν από τα άρθρα 26 έως 28 του Zakon za normativnite aktove και ειδικότερα από τις υποχρεώσεις που προβλέπονται κατά την επεξεργασία του σχεδίου κανονιστικών πράξεων με ισχύ κατώτερη του νόμου, σύμφωνα με τις οποίες πρέπει να λαμβάνονται υπόψη οι αρχές της αναγκαιότητας, της αιτιολογήσεως, της προβλεψιμότητας, της διαφάνειας, της συνοχής, της επικουρικότητας, της αναλογικότητας και της σταθερότητας, να διενεργείται δημόσια διαβούλευση με τους πολίτες και τα νομικά πρόσωπα, να δημοσιεύεται προηγουμένως το σχέδιο μαζί με την αιτιολογική του έκθεση καθώς και να παρατίθεται αιτιολογία, ακόμη και όσον αφορά τη συμφωνία με το δίκαιο της Ένωσης;
               
            
         (1)  EE 2009, L 211, σ. 94.